বাংলার কোন বিধানসভায় কত নাম বাদ?

ওয়েব ডেস্ক : বাংলায় শেষ হয়েছে এনুমারেশন ফর্ম গ্রহণের কাজ। তার ২৪ ঘন্টার মধ্যেই বিধানসভাওয়ারি পরিসংখ্যান প্রকাশ করে দিল নির্বাচন কমিশন (Election Commission)। পরিসংখ্যান বলছে, মুখ্যমন্ত্রী মমতা বন্দ্যোপাধ্যায়ের (Mamata Banerjee) বিধানসভা কেন্দ্র ভবানীপুর থেকে বাদ পড়েছেন বহু ভোটার। তবে রাজ্যের বিরোধী দলনেতা শুভেন্দু অধিকারীর (Suvendu Adhikari) বিধানসভা কেন্দ্র থেকে ভোটার বাদ যাওয়ার সংখ্যা সেই তুলনায় অনেক কম। অন্যদিকে কমিশনের তথ্য অনুযায়ী আগামী ১৬ ডিসেম্বর যে খসড়া তালিকা প্রকাশিত হবে তাতে বাদ যেতে ৫৮ লক্ষ ১৭ হাজার ৮৫১ জন ভোটারের নাম।

২০২৫ সালের ভোটার লিস্ট অনুযায়ী মুখ্যমন্ত্রী মমতা বন্দ্যোপাধ্যায়ের (Mamata Banerjee) বিধানসভা কেন্দ্র ভবানীপুরে মোট ভোটার ছিলেন ১ লক্ষ ৬১ হাজার ৫০৯ জন। তবে সেই তালিকা থেকে বাদ গিয়েছে ৪৪ হাজার ৭৮৭ জনের নাম। অন্যদিকে শুভেন্দু অধিকারীর বিধাসভা কেন্দ্র (Suvendu Adhikari) নন্দীগ্রামে ছিল ২ লক্ষ ৭৮ হাজার ২১২ জন ভোটার। তবে সেই কেন্দ্র থেকে বাদ গিয়েছে ১০ হাজার ৫৯৯ জনের নাম। অন্যদিকে তৃণমূলের সর্বভারতীয় সাধারণ সম্পাদক অভিষেক বন্দ্যোপাধ্যায়ের (Abhishek Banerjee) ডায়মন্ড হারবার লোকসভা কেন্দ্রে রয়েছে ৭টি বিধানসভা আসন। জানা যাচ্ছে, সেই সব আসন থেকে বাদ গিয়েছে ১ লক্ষ ৬৩ হাজার ৬২৩ জন ভোটারের নাম।

অন্যদিকে, কলকাতার মেয়র ফিরহাদ হাকিমের বিধানসভা কেন্দ্র কলকাতা বন্দরে বাদ পড়া ভোটারের সংখ্যা ৬৩ হাজার ৭৩০ জন। রাজ্যের আরও এক গুরুত্বপূর্ণ মন্ত্রী অরুপ বিশ্বাসের টালিগঞ্জে নাম বাদ পড়তে চলেছে ৩৫ হাজার ৩০৯ জনের নাম। রাজ্যের শিক্ষামন্ত্রী ব্রাত্য বসুর বিধানসভা কেন্দ্র দমদমে নাম বাদ পড়ার সংখ্যা হল ৩৩ হাজার ৮৬২ জন। চন্দ্রীমা ভট্টাচার্যের বিধানসভা কেন্দ্র উত্তর দমদম থেকে ভোটারদের বাদ পড়ার সংখ্যা হল ৩৩ হাজার ৯১২ জন। অন্যদিকে শশী পাঁজার শ্যমপুকুরে ৪২ হাজার ৩০৩ ভোটার বাদ পড়তে চলেছেন।

আরও খবর : SIR, কোন জেলায় কত নাম বাদ? কলকাতা টিভির হাতে ‘ফাইনাল রিপোর্ট’

বাবুল সুপ্রিয়ের বালিগঞ্জে বাদ পড়তে চলেছেন ৬৫ হাজার ১৭১ ভোটার। ইন্দ্রনীল সেনের চন্দননগরে ২৫ হাজার ৪৭৮ জন এবং মনোজ তিওয়ারির শিবপুরে ৩৩ হাজার ৫০৫ জনের নাম বাদ পড়ছে বলেই খবর। পার্থ চট্টোপাধ্যায়ের বেহালা পশ্চিমে ৫২ হাজার ২৪৭ নাম বাদ পড়েছে। পাশাপাশি রত্না চট্টোপাধ্যায়ের বেহালা পূর্বে ৫৩ হাজার ৩৬ জনের নাম বাদ পড়ছে। অন্যদিকে বিজেপি নেত্রী অগ্নিমিত্রার কেন্দ্র আসানসোল দক্ষিণে বাদ পড়তে চলেছে ৩৯ হাজার ২০২ জনের নাম। পাশাপাশি শঙ্কর ঘোষের কেন্দ্র শিলিগুড়িতে বাদ গিয়েছে ৩১ হাজার ১৮১ জনের নাম।

তবে জেলাগত সব থেকে বেশি নাম বাদ পড়েছে দক্ষিণ চব্বিশ পরগনায় (South 24 Parganas)। বাদ পড়েছে ৮ লক্ষ ১৬ হাজার ৪৭ জনের নাম। উত্তর চব্বিশ পরগনায় সেই সংখ্যা হল ৭ লক্ষ ৯২ হাজার ৬৪ জন। কোচবিহারে ১ লক্ষ ১৩ হাজার ৩৩৫ জনের নাম বাদ পড়েছে। জলপাইগুড়িতে পড়েছে ১ লক্ষ ৩৩ হাজার ৯১ জনের নাম। দার্জিলিংয়ে নাম বাদ পড়েছে ১ লক্ষ ২২ হাজার ২৭৪ জনের নাম। উত্তর দিনাজপুরে বাদ পড়েছে ১ লক্ষ ৭০ হাজার ৪৯০ জনের নাম। দক্ষিণ দিনাজপুরে এই সংখ্যা ৮০ হাজার ৯৭৫ জন। কালিম্পংয়ে সেই সংখ্যা হল ১৭ হাজার ৩২১ জন। পশ্চিম মেদিনীপুরে বাদ পড়েছে ৩ লক্ষ ৬ হাজার ১৮১ জনের নাম। হাওড়ায় বাদ পড়েছে ৪ লক্ষ ৪৭ হাজার ২৪০ জনের নাম। আলিপুদুয়ারে বাদ পড়েছে ৯৫ হাজার ২৬৭ জনর নাম। অন্যদিকে বাঁকুড়া কোতুলপুর বিধানসভায় সবথেকে কম ভোটারের নাম বাদ গিয়েছে। সেই সংখ্যা হল ৫ হাজার ৬৭৮ জন।

অন্যদিকে কলকাতার (Kolkata) মধ্যে সবথেকে বেশি নাম বাদ পড়েছে চৌরঙ্গীতে। সেখানে ভোটারদের নাম বাদ পড়ার সংখ্যা হল ৭৪ হাজার ৫৫৩ জন। জোড়াশাকো তো সেই সংখ্যা হল ৭২ হাজার ৯০০ জন। মতুয়াগড়ের বাগদা কেন্দ্রে বাদ পড়েছে ২৪ হাজার ৯২২ জনের নাম। বনগাঁ উত্তরে নাম বাদ পড়েছে ২৬ হাজার ৫৩ জনের। অন্যদিকে নদিয়ার রানাঘাট উত্তর-পূর্বে বাদ পড়েছে ১৫ হাজার ৭৯৫ জনের নাম। রানাঘাট দক্ষিণে ১৫ হাজার ৯০৫ জনের নাম বাদ গিয়েছে। মুর্শিদাবাদেও বাদ পড়েছে ২ লক্ষ ৭৮ হাজার ৭০৬ জনের নাম।

মূলত, ৫৮ লক্ষ ১৭ হাজার ৮৫১ জনের মধ্যে বিভিন্ন ক্ষেত্রে বিভিন্ন জনের নাম বাদ গিয়েছে। এর মধ্যে ২৪ লক্ষ ১৯ হাজার ১৫৮ জন মৃত ভোটারের নাম বাদ পড়তে চলেছে। নিখোঁজদের সংখ্যা হল ১২ লক্ষ ১০ হাজার ৪৩৪ জন। স্থানান্তরিত হওয়ার সংখ্যা হল ১৯ লক্ষ ৯২ হাজার ৮১৬ জন। একাধিক তালিকায় নাম রয়েছে এমন বাদ পড়া ভোটারের সংখ্যা হল ১ লক্ষ ৩৭ হাজার ৭৪৭ জন। অন্যান্য কারণে বাদ পড়া ভোটারের সংখ্যা হল ৫৭ হাজার ৬৯৬ জন।

তবে এখানে বলার বিষয় হল, আগামী ১৬ ডিসেম্বর খসড়া তালিকায় যাঁদের নাম বাদ যাবে, তাঁদেরকে আবার শুনানি ডাকবে কমিশন। এর পরেই ১৪ ফেব্রুয়ারি চুড়ান্ত তালিকা প্রকাশ করা হবে কমিশনের তরফে।